

**ΔΕΛΤΙΟ ΤΥΠΟΥ**

«Στην Agro-Thessaly ο κόσμος αγκάλιασε τον Αγρο-κύκλο!»

Ο Αγρο-κύκλος είναι ερευνητικό πρόγραμμα με τον πλήρη τίτλο **«Κυκλική οικονομία στην αγροτική παραγωγή: ο κύκλος της θρέψης μεταξύ φυτών, ψαριών και εντόμων ως νέο σύστημα παραγωγής τροφής με χαμηλό περιβαλλοντικό αποτύπωμα»** που χρηματοδοτείται από το Πράσινο Ταμείο, στο πλαίσιο του χρηματοδοτικού Προγράμματος «ΦΥΣΙΚΟ ΠΕΡΙΒΑΛΛΟΝ & ΚΑΙΝΟΤΟΜΕΣ ΔΡΑΣΕΙΣ 2022» / Άξονας Προτεραιότητας 3 «ΕΡΕΥΝΑ ΚΑΙ ΕΦΑΡΜΟΓΗ». Η επιστημονική υπεύθυνη Έφη Λεβίζου είναι Αναπληρώτρια Καθηγήτρια του Τμήματος Γεωπονίας Φυτικής Παραγωγής και Αγροτικού Περιβάλλοντος του ΠΘ, από το οποίο προέρχονται και όλα τα μέλη της ερευνητικής ομάδας.

Ο Αγρο-κύκλος συμμετείχε με περίπτερο στην Agro-Thessaly, όπου για 4 ημέρες ενημέρωνε τους παραγωγούς και τους πολλούς επισκέπτες για την κυκλική οικονομία στην αγροτική παραγωγή. Επίσης, για το πώς με τον κύκλο της θρέψης που προτείνει μειώνονται τα λιπάσματα και το κυκλικό μοντέλο παραγωγής μπορεί να οδηγήσει σε μηδενικά απόβλητα. **Το ενδιαφέρον και η ανταπόκριση του κόσμου ήταν εντυπωσιακά**: το ενυδρείο με τους κυπρίνους, το κλουβάκι με τις μύγες-μαύρος στρατιώτης και τα αγγουράκια στην υδροπονική καλλιέργεια τράβηξαν τα βλέμματα και άνοιξαν πολλές συζητήσεις: από το τι μοντέλο παραγωγής θέλουμε σε σχέση με το περιβάλλον, μέχρι την αποδοτικότητα του συστήματος, αλλά και την είσοδο των εντόμων στην ανθρώπινη διατροφή. **Προβληματισμοί, προτάσεις, αλλά και μία άμεση επαφή με την ερευνητική δραστηριότητα του ΠΘ σε έναν τομέα που ενδιαφέρει όλους: την πρωτογενή παραγωγή.**